CELEX: 32004D0833
Language: da
Date: 2004-12-02 00:00:00
Title: Rådets afgørelse 2004/833/FUSP af 2. december 2004 om gennemførelse af fælles aktion 2002/589/FUSP med henblik på et bidrag fra Den Europæiske Union til Ecowas i forbindelse med moratoriet for håndskydevåben og lette våben

4.12.2004   
            
            
               DA
            
            
               Den Europæiske Unions Tidende
            
            
               L 359/65
            
         
      RÅDETS AFGØRELSE 2004/833/FUSP
   af 2. december 2004
   om gennemførelse af fælles aktion 2002/589/FUSP med henblik på et bidrag fra Den Europæiske Union til Ecowas i forbindelse med moratoriet for håndskydevåben og lette våben
   RÅDET FOR DEN EUROPÆISKE UNION HAR —
   under henvisning til Rådets fælles aktion 2002/589/FUSP af 12. juli 2002 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben (1), særlig artikel 3, sammenholdt med artikel 23, stk. 2, i traktaten om Den Europæiske Union,
   og ud fra følgende betragtninger:
   
               (1)
            
            
               En voldsom og ukontrolleret ophobning og spredning af håndskydevåben og lette våben udgør en trussel for freden og sikkerheden og reducerer mulighederne for en bæredygtig udvikling; dette er ikke mindst tilfældet i Vestafrika.
            
         
               (2)
            
            
               For at nå de mål, der er fastsat i artikel 1 i fælles aktion 2002/589/FUSP, agter Den Europæiske Union at virke inden for de kompetente internationale instanser for at fremme tillidsskabende foranstaltninger. Formålet med denne afgørelse er at gennemføre den omtalte fælles aktion.
            
         
               (3)
            
            
               Den Europæiske Union skønner, at et finansielt bidrag og teknisk bistand vil kunne medvirke til at konsolidere Det Økonomiske Fællesskab af Vestafrikanske Staters (Ecowas') initiativ vedrørende håndskydevåben og lette våben.
            
         
               (4)
            
            
               Den Europæiske Union agter derfor at yde finansiel støtte samt teknisk bistand til Ecowas i henhold til afsnit II i fælles aktion 2002/589/FUSP —
            
         TRUFFET FØLGENDE AFGØRELSE:
   Artikel 1
   1.   Den Europæiske Union bidrager til gennemførelsen af projekter i forbindelse med Ecowas' moratorium for import, eksport og fremstilling af lette våben.
   2.   Med henblik herpå yder Den Europæiske Union finansiel støtte samt teknisk bistand til at oprette en afdeling for lette våben i Ecowas' tekniske sekretariat og til at omdanne moratoriet til en konvention om lette våben mellem Ecowas-staterne. De nærmere detaljer for denne bistand fremgår af bilaget.
   Artikel 2
   1.   Med henblik på at opfylde målene i artikel 1 udpeger formandskabet en projektleder, der skal være baseret i Abuja i Nigeria.
   2.   Projektlederen udfører sine opgaver med referat til formandskabet.
   3.   Projektlederen aflægger jævnligt rapport til Rådet eller de organer i Rådet, som er udpeget af formandskabet bistået af generalsekretæren/den højtstående FUSP-repræsentant.
   4.   Projektlederen samarbejder under udførelsen af sine opgaver om nødvendigt med medlemsstaternes og Kommissionens missioner på stedet.
   Artikel 3
   Den finansielle gennemførelse af denne afgørelse overdrages til Kommissionen. Med henblik herpå indgår denne en finansieringsaftale med Ecowas om betingelserne for anvendelsen af Den Europæiske Unions bidrag, der ydes i form af gavebistand. Støtten skal navnlig anvendes til i en tolv måneders periode at dække de udgifter til løn, rejser, materialer og udstyr, som er nødvendige for at oprette en afdeling for lette våben i Ecowas' tekniske sekretariat og for at omdanne moratoriet til en konvention om håndskydevåben og lette våben mellem Ecowas-staterne. Det skal fremgå af den finansieringsaftale, der skal indgås, at Ecowas skal sørge for, at Den Europæiske Unions bidrag til projektet bliver synligt i en grad, der passer til dets størrelse.
   Artikel 4
   1.   Det finansielle referencebeløb for de i artikel 1 omhandlede formål udgør 515 000 EUR.
   2.   Formandskabet og Kommissionen aflægger jævnligt rapport til de relevante organer i Rådet om sammenhængen i Den Europæiske Unions indsats med hensyn til håndskydevåben, navnlig i henseende til udviklingspolitikkerne, jf. artikel 9, stk. 1, i fælles aktion 2002/589/FUSP. Kommissionen aflægger specielt rapport om de aspekter, der er omhandlet i artikel 3, første punktum. Disse oplysninger skal navnlig bygge på de regelmæssige rapporter, som Ecowas aflægger inden for rammerne af kontraktforholdet med Kommissionen.
   Artikel 5
   Denne afgørelse træder i kraft på dagen for vedtagelsen. Den udløber den 31. december 2005.
   Artikel 6
   Denne afgørelse tages op til fornyet overvejelse seks måneder efter datoen for vedtagelsen.
   Artikel 7
   Denne afgørelse offentliggøres i Den Europæiske Unions Tidende.
   
      Udfærdiget i Bruxelles, den 2. december 2004.
      
         
            På Rådets vegne
         
         J. P. H. DONNER
         
         
            Formand
         
      
   
   
      (1)  EFT L 191 af 19.7.2002, s. 1.
   
      BILAG
      UDKAST VEDRØRENDE EU-BISTAND TIL ECOWAS
      Formålet med udkastet: at omdanne Ecowas' moratorium for import, eksport og fremstilling af håndskydevåben og lette våben til en juridisk bindende regional konvention i december 2005, således at Vestafrika kan yde et operationelt bidrag til konferencen om revision af De Forenede Nationers handlingsprogram for 2006.
      Tidsplan for og iværksættelse af udkastet: forelæggelse i december 2005 af et udkast til en regional konvention om håndskydevåben og lette våben for Ecowas' regeringschefer.
      
                  —
               
               
                  Januar til juni 2005: evaluering af de 15 Ecowas-landes lovgivning om håndskydevåben og lette våben:
                  
                              —
                           
                           
                              Udnyttelse af den erfaring, der er indhøstet med handlingsplanen for gennemførelse af koordinerings- og bistandsprogrammet for sikkerhed og udvikling (marts 1999 til november 2004) ved nedsættelsen af nationale udvalg med bistand fra civilsamfundet.
                           
                        
                              —
                           
                           
                              Udpegelse af en afrikansk ekspert med ansvar for evaluering, som råder over ekspertise inden for håndskydevåben og lette våben i Ecowas-området. Denne ekspert udpeges blandt det personale, der forvalter ovennævnte handlingsplan, og placeres under tilsyn af Ecowas' eksekutivsekretær. Eksperten opholder sig en uge i hvert enkelt Ecowas-land for at fastlægge specifikke nationale løsninger på problematikken med lette våben.
                           
                        
                              —
                           
                           
                              Hensyntagen til andre regionale afrikanske organisationers erfaringer på dette område (SADC (Southern Africa Development Community)/Østafrika):
                              
                                          —
                                       
                                       
                                          SADC's protokol om skydevåben (2001)
                                       
                                    
                                          —
                                       
                                       
                                          Samordnet handlingsprogram vedrørende problemet med spredning af lette våben (Nairobi 2004)
                                       
                                    
                        
                              —
                           
                           
                              Forberedende møde i Ecowas' afdeling for lette våben med henblik på tilrettelæggelse af et forhandlingsseminar/-møde (Abuja). Ecowas' ekspert forelægger resultaterne af den regionale evaluering for afdelingen for lette våben.
                           
                        
            
                  —
               
               
                  Juli til september 2005:
                  
                              —
                           
                           
                              Afdelingen for lette våben udarbejder udkastet til regional konvention.
                           
                        
                              —
                           
                           
                              Ecowas' eksekutivsekretariat anbefaler konventionsudkastet for Ecowas-landene.
                           
                        
            
                  —
               
               
                  Oktober til november 2005:
                  
                              —
                           
                           
                              Tilrettelæggelse af et forhandlingsseminar/-møde i Abuja med deltagelse af repræsentanter for staterne og nationale eksperter fra de 15 Ecowas-lande.
                           
                        
                              —
                           
                           
                              Afdelingen for lette våben udformer et endeligt udkast til regional konvention.
                           
                        
            
                  —
               
               
                  December 2005:
                  
                              —
                           
                           
                              Ecowas' statschefer får forelagt det endelige udkast til konvention på et ekstraordinært topmøde i Ecowas, og udkastet åbnes for vedtagelse.